Blood Princess

**Warning!**

**This article contains spoilers, please read at your own risk.**

 **Episodes**  | 8

***Blood Princess*** (ญี่ปุ่น: ブラッドプリンセス *Buraddopurinsesu*) เป็นไลท์โนเวลแนวสยองขวัญ, ลึกลับ, เหนือธรรมชาติ ผลงานลำดับที่เจ็ดของฟ้ามืด

Blood Princess เป็นไลท์โนเวลเรื่องแรกของฟ้ามืดที่มีโทนเรื่องค่อนข้างซีเรียสมากที่สุดในบรรดาผลงานทั้งหมด

## Plot

"เจ้าหญิงเลือด" คือตำนานเมืองที่โด่งดังกันในกลุ่มเล็กๆ โดยเป็นชื่อของพิธีกรรมที่เชื่อว่าจะทำให้ความปรารถนาเป็นจริง ซึ่งต้องทำที่ต้นไม้เก่าแก่บนเนินเขาแห่งหนึ่ง วิธีการทำพิธีคือนำตุ๊กตาผู้หญิงมาหยดน้ำที่ผสมสีแดง ก่อนที่จะตอกลิ่มตุ๊กตาตัวนั้นบนต้นไม้ แล้วกล่าวอธิษฐาน

เด็กนักเรียนมัธยมกลุ่มหนึ่งเพิ่งกลับมาจากเที่ยวช่วงปิดเทอมฤดูร้อน ได้บังเอิญขับรถผ่านมาเจอต้นไม้เก่าแก่จากตำนานเมืองเจ้าหญิงเลือดพอดี ด้วยความอยากรู้อยากเห็น เด็กนักเรียนกลุ่มนั้นจึงลองทำพิธีเจ้าหญิงเลือดเพราะคิดว่าคงไม่เสียหายอะไร ในใจลึกๆเองก็คิดว่ามันคงเป็นเรื่องไร้สาระ เมื่อทำพิธีกันเสร็จทุกคนก็ขึ้นรถกลับบ้าน

ทว่าเรื่องสยองขวัญได้เริ่มขึ้น เมื่อทุกคนในกลุ่มตื่นขึ้นมาที่บ้านตัวเอง ก็พบว่าตัวเองอยู่ในมิติประหลาด เป็นมิติที่ดูเหมือนโลกที่ตัวเองอยู่ แต่กลับเต็มไปด้วยผีหลอกวิญญาณหลอน ทุกคนต่างมีความเห็นตรงกันว่า นี่ต้องมีสาเหตุมาจากพิธีเจ้าหญิงเลือดแน่ๆ ระหว่างนั้นทุกคนได้พบกับเด็กสาวผมแดงปริศนานามว่า "อากิ" ผู้ครอบครองกล้องถ่ายรูปที่มีความสามารถในการต่อกรกับวิญญาณร้ายได้ เธอคนนี้เป็นใคร!? นี่มันเกิดอะไรขึ้นกันแน่!? แล้วทุกคนจะหนีรอดจากมิตินรกนี้ได้หรือไม่!?

## Characters

* **คาวาอิ ไม (Kawai Mai)**

ตัวเอกของเรื่อง เป็นสาวน้อยร่าเริงผู้มองโลกในแง่ดี มีความใฝ่ฝันเป็นไอดอลและเธอก็ทำได้สำเร็จ ซึ่งเธออาจจะต้องออกจากโรงเรียนเพื่อไปเป็นไอดอลจึงตั้งใจจะใช้ช่วงเวลาปิดเทอมฤดูร้อนอยู่กับเพื่อนๆอย่างเต็มที่ ทว่ากลับเกิดเหตุการณ์ประหลาดขึ้นเสียก่อน

หลังจากที่ไมหลงเข้ามาในมิติลึกลับ เธอก็ได้ถูกทำร้ายโดยวิญญาณตัวหนึ่ง และได้รับการช่วยเหลือจากอากิ เด็กสาวลึกลับที่จะช่วยพาเธอหนีจากที่นี่ แต่ไมต้องการที่จะไปช่วยเพื่อนๆก่อน จนกระทั่งเธอสามารถกลับไปรวมกลุ่มกับเพื่อนๆได้ในที่สุด

แต่ว่าเรื่องราวยังไม่จบ เธอต้องมาเห็นเพื่อนๆของเธอเสียชีวิตทีละคนด้วยฝีมือของวิญญาณร้าย ไมก็พยายามช่วยทุกคนอย่างเต็มที่ จนกระทั่งเธอได้รู้ความจริงทั้งหมดว่าเพื่อนๆของเธอเสียชีวิตหมดแล้วตั้งแต่แรกจากอุบัติเหตุทางรถยนต์ระหว่างทางกลับบ้านหลังจากเสร็จจากเที่ยวช่วงปิดเทอมฤดูร้อน มีเธอคนเดียวที่รอดชีวิตมาได้ อากิจึงส่งวิญญาณของเธอกลับสู่โลกความจริงในที่สุด

หลังจากนั้นเธอก็ลาออกจากโรงเรียนและกลายเป็นไอดอลเต็มตัว ในวันครบรอบหนึ่งปีการจากไปของเพื่อนๆ ไมก็ได้มาไว้อาลัยเพื่อนๆในสถานที่เกิดอุบัติเหตุ

* **อุเอดะ มาโคโตะ (Ueda Makoto)**

เด็กหนุ่มผู้เปรียบเสมือนผู้นำกลุ่มของเพื่อนๆ เป็นคนค่อนข้างใจเย็น รอบคอบ และคอยให้คำปรึกษาต่างๆนาๆกับเพื่อนๆในกลุ่มอยู่ตลอด อีกทั้งเพื่อนๆก็มักจะคล้อยตามเขาเกือบจะทุกครั้ง แม้ว่ามาโคโตะจะหลุดเข้ามาในมิติลึกลับเขาก็ยังดูสุขุมใจเย็นและพึ่งพาได้

มาโคโตะเองก็พยายามจะช่วยเหลือเพื่อนๆในกลุ่มอย่างเต็มที่ แต่หลังจากที่อารุนะสติแตกและไล่ฆ่าไมกับคุเรฮะ เขาก็ปกป้องไมกับคุเรฮะอย่างสุดชีวิตจนถูกฆ่าซะเอง

* **อายุคาวะ อารุนะ (Ayukawa Aruna)**

ตัวร้ายประจำเรื่อง เป็นประธานนักเรียนและหัวหน้าห้อง 3-A รวมทั้งเป็นเพื่อนร่วมห้องกับชินสุเกะ มีชื่อเล่นว่าอารุ เป็นคนที่เพอร์เฟ็กท์ทุกอย่างไม่ว่าจะหน้าตาหรือผลการเรียนและเป็นที่รักของทุกๆคน แต่ธาตุแท้ของเธอนั้นกลับเป็นยัยสาวโรคจิตจอมโหดที่ใช้ชอบมารยาหญิงในการหลอกใช้คนอื่น

หลังจากที่หลุดเข้ามาในมิติลึกลับเธอก็พยายามวางแผนที่จะหาทางหนีไปจากที่นี่ และตั้งสมมติฐานเอาเองว่าอากิเป็นตัวต้นเหตุจึงพยายามฆ่าเธอทิ้งโดยพยายามพูดจาหว่านล้อมริกุและชินสุเกะให้ร่วมมือกับเธอ แต่ทั้งสองไม่เล่นด้วยเธอจึงฆ่าพวกเขาปิดปาก ก่อนที่เธอจะเริ่มลงมือตามแผนด้วยตัวคนเดียว

ในอดีตเธอเคยหลอกเด็กผู้ชายคนนึงในห้องจนตกหลุมรักและมาสารภาพรักกับเธอ แต่เธอปฎิเสธพร้อมกับเผยธาตุแท้ออกไปให้เขาเห็น ในระหว่างที่อารุนะกำลังกังวลเรื่องธาตุแท้ของตนว่าจะถูกเปิดเผยหรือเปล่า ปรากฏว่าเด็กผู้ชายคนนั้นผูกคอตายไปแล้ว ก่อนที่วิญญาณของเด็กผู้ชายคนนั้นจะตามมารังควานในมิตินี้ลึกลับนี้ด้วย ซึ่งสุดท้ายอารุนะก็เสียชีวิตจากการถูกวิญญาณเด็กผู้ชายคนนั้นใช้เชือกผูกคอจนตายในระหว่างที่สติหลุดและกำลังจะฆ่าทุกคนที่เหลือรอด

* **อันโด คุเรฮะ (Andō Kureha)**

เพื่อนสนิทของไมตั้งแต่อนุบาล เธอเป็นคนน่ารัก ขี้อาย และขี้กลัวสุดๆ หลังจากที่หลุดเข้ามาในมิตินี้ เธอก็เกือบสติแตกไปเหมือนกันแต่ก็ได้ไมกับมาโคโตะช่วยไว้ตลอด และที่สำคัญคุเรฮะรู้ว่าไมจะต้องลาออกจากโรงเรียนเพื่อไปเป็นไอดอล แต่คุเรฮะก็เงียบไว้เพราะรู้ว่าไมไม่ต้องการให้เพื่อนๆหมดสนุกเมื่อรู้ว่าเธอจะไม่อยู่ที่โรงเรียนนี้แล้ว

ในช่วงท้ายเธอกับไมรอดมาได้สองคน ก่อนที่ไมจะรู้ความจริงทั้งหมดว่าเพื่อนๆของเธอเสียชีวิตหมดแล้ว คุเรฮะที่รู้ความจริงว่าตัวเองตายแล้วจึงสลายร่างไปต่อหน้าไมและอวยพรให้ไมกลับไปใช้ชีวิตอย่างมีความสุขต่อไป

* **อิโนะอุเอะ ริกุ (Inoue Riku)**

เด็กหนุ่มเลือดร้อนและเป็นตัวเฮฮาประจำกลุ่ม เขาดูภายนอกเหมือนนักเลงแต่เป็นคนจิตใจดีและรักเพื่อนๆเอามากๆ เขาสนิทกับมาโคโตะ และดูจะปลื้มอารุนะเอามากๆ เมื่อหลุดเข้ามาในมิติลึกลับ ก็มีหลายครั้งที่เขาพยายามทำใจดีสู้เสือ และคอยทำตัวเฮฮาทำให้บรรยากาศในกลุ่มดูไม่เครียดจนเกินไป

ริกุเป็นคนนึงที่ถูกอารุนะหว่านล้อมให้ร่วมมือกันฆ่าอากิ แน่นอนว่าริกุไม่เอาด้วยแต่ก็คิดว่าอารุนะแค่พูดเล่นจึงไม่ว่าอะไร จนกระทั่งถูกอารุนะฆ่าปิดปากในที่สุด

* **คาบาเนะ ชินสุเกะ (Kabane Shinsuke)**

หนุ่มรุ่นพี่ปีสามซึ่งอายุมากที่สุดในกลุ่ม เป็นเพื่อนร่วมห้องของอารุนะ และเป็นคนเดียวที่มองออกว่าอารุนะมีอะไรไม่ชอบมาพากล แต่พอหลงเข้ามาในมิติลึกลับ เขาก็พยายามช่วยเหลืออารุนะเป็นบางครั้ง จนกระทั่งเริ่มมั่นใจว่าอารุนะนั้นไม่ใช่คนดีอย่างที่เห็นหลังจากที่เกือบถูกวิญญาณฆ่าตายเพราะต้นเหตุมาจากอารุนะ แม้สุดท้ายจะรอดมาได้ก็ตาม

ชินสุเกะเป็นอีกคนนึงที่ถูกอารุนะหว่านล้อมให้ร่วมมือกันฆ่าอากิ เขาจึงไม่ไว้ใจอารุนะอีกเลยนับตั้งแต่นั้น แต่สุดท้ายก็ถูกอารุนะปิดปากด้วยการเตะเขาลงไปไปกลุ่มวิญญาณ และถูกรุมฆ่าจนเสียชีวิตอย่างสยดสยอง

* **มาซาโอะ ซานาดะ (Masao Sanada)**

เด็กหนุ่มปีหนึ่งซึ่งอายุน้อยที่สุดในกลุ่ม เขาชอบเล่นโซเชี่ยลเน็ตเวิร์คเอามากๆ และยังชอบถ่ายรูปต่างๆลงโซเชี่ยลเน็ตเวิร์คอยู่เสมอ พอหลุดเข้ามาในมิติลึกลับก็ยังไม่วายพยายามถ่ายรูปวิญญาณและบรรยากาศรอบๆเก็บไว้ ทำให้บางคนในกลุ่มรู้สึกรำคาญอยู่บ้าง

ซานาดะบังเอิญไปเห็นเหตุการณ์ที่อารุนะฆ่าเมย์จึงถ่ายวิดีโอเก็บไว้แต่ไม่กล้าบอกใคร ก่อนที่เขาจะถูกอารุนะหลอกไปฆ่าแล้วทำลายโทรศัพท์สมาร์ทโฟนของเขาทิ้งเพื่อทำลายหลักฐาน

* **คิซากุระ เมย์ (Kisakura Mei)**

เพื่อนร่วมห้องของคุเรฮะ เป็นคนเงียบๆและไม่สุงสิงกับใคร มักจะคุยแต่กับคุเรฮะ เธอมีความสามารถในการใช้ดาบเคนโด้และเป็นกัปตันชมรมเคนโด้อีกด้วย แต่เธอนั้นเกลียดแมลงเอามากๆ เมย์เป็นอีกหนึ่งคนที่ถูกอารุนะหว่านล้อมให้ร่วมมือกันฆ่าอากิ แต่เธอรับความคิดนั้นไม่ได้จึงหนีจากกลุ่ม ก่อนที่จะถูกอารุนะตามไปแล้วผลักเธอตกบ่อที่มีแต่แมลงสาบ เมย์ที่เกลียดแมลงอยู่แล้วจึงช็อคตายในบ่อนั้น

* **ไซองจิ อิโอริ (Saionji Iori)**

พี่สาวข้างบ้านของไม เป็นสาวมหาลัย สนิทกับไมมาตั้งแต่เด็กๆจนไมนับถือเธอเหมือนพี่สาวคนนึง ตอนที่ไมไปเที่ยวกับเพื่อนๆเธอก็อาสาขับรถให้ หลังจากที่หลงเข้ามาในมิติลึกลับ เธอเสียชีวิตเป็นคนแรกแล้วกลายเป็นวิญญาณเข้าทำร้ายไม ก่อนที่จะถูกอากิกำจัดในที่สุด

* **อากิ (Aki)**

เด็กสาวลึกลับ เธอเป็นคนตัวเล็กน่ารักผมทวินเทลสีแดงพร้อมพกกล้องโพลารอยล์ปริศนาที่สามารถกำจัดเหล่าวิญญาณได้ บุคลิกเธอนั้นจะนิ่งๆเงียบๆเหมือนเก็บความลับอะไรบางอย่างไว้ อีกทั้งเธอจะไม่พูดกับใครเลยยกเว้นไมเพียงคนเดียว

ซึ่งความจริงเธอคือผู้ตรวจการณ์ในมิติวิญญาณที่คอยดูแลความสงบเรียบร้อยในมิติดังกล่าว และคอยลงโทษวิญญาณที่ก่อความไม่สงบด้วยการใช้กล้องถ่ายรูปเพื่อเป็นการตักเตือน ก่อนที่จะเผารูปทิ้งหากทำผิดซ้ำสองทำให้วิญญาณตัวนั้นไม่ได้ผุดได้เกิด

อากิซึ่งรู้ว่าไมนั้นยังไม่ตายจึงพยายามจะส่งเธอกลับไปยังโลกความจริง แต่ไมไม่ยอมเพราะต้องการจะตามหาเพื่อนๆซึ่งไมไม่รู้ว่าพวกเขาตายไปแล้ว อากิจึงตัดสินใจปล่อยให้ไมได้รู้ความจริงทุกอย่างด้วยตัวเอง

อากิโดนอารุนะฆ่าตายด้วยการใช้มีดแทงเข้าที่หน้าอกเพราะอารุนะคิดว่าเธอเป็นต้นเหตุของเรื่องทั้งหมด แต่อากิก็ฟื้นขึ้นมาอีกครั้งเพราะเธอเป็นอมตะ

* **เชชิน (Sheishin)**

เด็กหนุ่มสวมหน้ากากปริศนาที่สะกดรอยตามกลุ่มไม แต่จริงๆเป็นเพียงแค่เด็กหนุ่มมัธยมธรรมดาๆที่หลงเข้ามาในมิตินี้เช่นกันและต้องการที่จะขอติดตามไปด้วย เขาทำงานเสริมพิเศษอยู่ที่สวนสนุกและแสดงเป็นตัวร้ายในฮีโร่โชว์จึงต้องแต่งตัวแปลกๆ เขาบอกเพียงแค่ชื่อในตอนแสดงเท่านั้นว่าชื่อเชชิน ทำให้ดูไม่ค่อยน่าไว้วางใจเท่าไหร่

เขานั้นได้กลายเป็นวิญญาณแล้วตามมาทำร้ายกลุ่มไม ก่อนที่สุดท้ายจะถูกวิญญาณของเมย์ที่ตามมาช่วยใช้ดาบฟันใส่ศีรษะของเขาจนขาดในระหว่างที่กำลังเข้าไปทำร้ายคุเรฮะ และถูกอากิจัดการซ้ำอีกที

## Alternate ending

นอกเหนือจากฉากจบแบบปกติที่ไมรอดชีวิตมาได้คนเดียวแล้ว ยังมีฉากจบอีกแบบหนึ่ง คือหลังจากที่ไมกลับสู่โลกความจริงได้ เธอก็ไปไว้อาลัยให้กับเพื่อนๆของเธอที่ริมถนนซึ่งเกิดอุบัติเหตุ แต่ในระหว่างนั้นเธอเห็นภาพหลอนของเพื่อนๆที่เรียกให้เธอไปอยู่ด้วยกัน ไมจึงเดินไปเข้าไปหาภาพหลอนของเพื่อนๆและพลัดตกจากรั้วกั้นถนนลงไปเสียชีวิต